**Muhammad Tewfik pašša** (myös muodossa **Tawfiq**; 30. huhtikuuta tai 15. marraskuuta 1852 Kairo – 7. tammikuuta 1892 Hilwan) oli Egyptiä vuosina 1879–1892 hallinnut kediivi. Hänen valtakautenaan Egypti päätyi vuonna 1882 Britannian miehitysvallan alle.

Varhaiset vuodet
----------------

Tewfik oli kediivi Ismail paššan vanhin poika. Suvun muista jäsenistä poiketen hän kävi koulunsa Egyptissä eikä Euroopassa. Tewfikistä tuli kruununperijä vuonna 1866, kun Osmanien valtakunnan sulttaani antoi Egyptille uuden kruununperimysperimysjärjestyksen, jonka mukaan kediivin asema periytyisi tämän vanhimmalle pojalle eikä aiempaan tapaan suvun vanhimmalle miehelle. Isänsä valtakaudella Tewfik toimi muun muassa valtakunnanneuvoston ja ministerineuvoston johtajana.

Egyptin kediivinä
-----------------

Tewfik tuli Egyptin pääministeriksi Ismailin erotettua Nubar paššan vuonna 1879. Muutamaa kuukautta myöhemmin, 26. kesäkuuta, sulttaani Abdul Hamid II erotti vuorostaan Ismailin, ja Tewfik kohosi kediiviksi. Sulttaani vahvisti hänen asemansa 8. elokuuta. Tewfikillä oli vain vähän kannatusta Egyptissä, joten hän joutui myötäilemään poliittisia vastustajiaan. Ismailin kauden perintönä Egypti oli ajautunut velkojen vuoksi Britannian ja Ranskan holhoukseen, ja Tewfikin valtakauden alussa brittiläinen Sir Evelyn Baring ryhtyi valvomaan maan asioita.

Egyptissä nousi eurooppalaisten vaikutusvaltaa vastustanut kansallismielinen kapinaliike. Sen johtoon asettui upseeri Ahmed Urabi, joka liittoutui Muhammad Sharif paššan johtaman aiemman opposition kanssa. Liike sai niin suuren vallan, että vuonna 1882 Tewfik joutui nimittämään Urabin sotaministeriksi. Britit pelkäsivät Egyptin liukuvan pois otteestaan ja lähettivät laivastonsa Aleksandrian edustalle. Laivojen tulitettua kaupunkia Urabin suosio kasvoi entuudestaan, jolloin Tewfik pyysi brittien apua. Garnet Wolseleyn johtama brittiarmeija nousi maihin, kukisti Urabin joukot ja miehitti maan syyskuussa 1882. Tewfik sai valtansa takaisin, mutta Britannian miehitys Egyptissä jäi pysyväksi. Maa oli näin käytännössä tullut irrotetuksi Osmanien valtapiiristä, joskaan ei muodollisesti. Egyptin tosiasiallisena hallitsijana oli tämän jälkeen Kairossa toiminut Britannian pääkonsuli, tammikuusta 1884 alkaen Evelyn Baring, jonka vaikutusvallan alaisena myös kediivi joutui toimimaan.

Vuonna 1888 Tewfik erotti pääministeri Nubar paššan ja nimitti tämän tilalle Riaz paššan. Hallitsijakautensa myöhempinä vuosina Tewfik toteutti Egyptissä muun muassa oikeusjärjestelmän uudistuksen ja perusti lainsäädäntöneuvoston sekä yleiskokouksen. Hän kuoli yllättäen sairauteen vuonna 1892. Tewfikin seuraajaksi tuli hänen poikansa Abbas II. Myöhemmin myös Tewfikin nuoremmat veljet Hussein Kamel ja Fuad toimivat vuorollaan Egyptin hallitsijoina.

Kunnianosoituksia
-----------------

### Turkkilaiset

* Osmanin ritarikunta (1868)
* Medjidie-ritarikunta
* Imtiaz-mitali

Lähde:

### Ulkomaalaiset

* Keisarillinen rautakruunun ritarikunta (Itävalta-Unkari, 1868)
* Frans Joosefin ritarikunta (Itävalta-Unkari, 1886)
* Bathin ritarikunta (Yhdistynyt kuningaskunta, 1887)
* Intian tähden ritarikunta (Yhdistynyt kuningaskunta, 1875)
* Pietari Fredrik Ludvigin ritarikunta (Oldenburg)
* Punaisen kotkan ritarikunta (Preussi, 1870)
* Kunnialegioona (Ranska)
* Serafiimiritarikunta (Ruotsi, 1891)
* Vasa-ritarikunta (Ruotsi, 1868)
* Kalākauan kuninkaallinen ritarikunta (Havaiji, 1882)
* Pyhien Mauritiuksen ja Lasaruksen ritarikunta (Italia)
* Alankomaiden leijonan ritarikunta (Alankomaat, 1890)

Lähde:

Lähteet
-------

1. 1 2 3 4 5 6  Muḥammad Tawfīq Pasha | Reformer, Ottoman Empire, Modernization *Encyclopædia Britannica*.  2023. Viitattu 26.10.2023. (englanniksi)
2. 1 2 3 4 5 6  Tevfik pascha (s. 1015–1016) *Nordisk familjebok*.  1919. Viitattu 26.10.2023. (ruotsiksi)
3. 1 2  Egypt | History, Map, Flag, Population, & Facts *Encyclopædia Britannica*.  25.10.2023. Viitattu 26.10.2023. (englanniksi)
4. 1 2  Egypt10 *royalark.net*.  2023. Viitattu 26.10.2023. (englanniksi)
5. ↑  Ritter-Orden: Orden des Eisernen Krone (s. 161) *Hof- und Staatshandbuch der Österreichisch-Ungarischen Monarchie*.  1883. Viitattu 26.10.2023. (saksaksi)
6. ↑  Ritter-Orden: Kaiserlich-Österreichischer Franz Joseph-orden (s. 189) *Hof- und Staatshandbuch der Österreichisch-Ungarischen Monarchie*.  1891. Viitattu 26.10.2023. (saksaksi)
7. ↑  Cornell University Library: *The knights of England*, s. 212. Sherratt and Hughes, 1906. Teoksen verkkoversio (viitattu 26.10.2023). (englanniksi)
8. ↑  Cornell University Library: *The knights of England*, s. 310. Sherratt and Hughes, 1906. Teoksen verkkoversio (viitattu 26.10.2023). (englanniksi)
9. ↑  *Hof- und Staatshandbuch des Großherzogtums Oldenburg: für ... 1879*, s. 45. Schulze, 1879. Teoksen verkkoversio (viitattu 26.10.2023). (saksaksi)
10. ↑  Rother Adler-orden.  *Königlich Preussische Ordensliste*, 1877, s. 33. Artikkelin verkkoversio.  (saksaksi)

Aiheesta muualla
----------------

* Kuvia tai muita tiedostoja aiheesta **Tewfik pašša** Wikimedia Commonsissa

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Saksa
* Yhdysvallat
* Ruotsi
* Portugali

 |
|  |
| Henkilöt | 
* Deutsche Biographie

 |
|  |
| Muut | 
* SNAC
* IdRef
* İslâm Ansiklopedisi

 |

 |